Sa ninnia ‘e sa mama afligida

«Drómmidi, fizu, drómmidi», li nàrada
in sa ninnia s’afligida mama
«Babbu tou su campu prus no àrada
po dare pane a tie, né una trama

etat de linu, né tundet da s'ama
sa lana chi su fritu ti repàrada,
né cun sa ghia sua ti prepàrada
sa via 'e su progressu e de sa fama.

Né ti difendet da ogni inimigu,
né in doda ti dat unu masone,
né andat issu a ti chilcare isposa,

né, cand'isposas, cun sa poderosa
manu ti dat sa benedissione
in sa chelvija eténdeti su trigu».

Su trinta 'e Làmpadas 1936